Il-Ħamis, 13 ta' April Bsartha jien li mhux se jħalluh bi kwietu lil Simon tagħna biex tal-inqas igawdi l-vaganzi tal-Għid. Min-naħa l-oħra kont nistennieha, imma mhux min-naħa tagħna. U l-aktar li ssorprendietni kienet dik Marthese Portelli, għax minn Claudio kont nistennieha li ma jmurx għal-laqgħa li l-iskop tagħha kien li jiddiskutu l-koalizzjoni ma' Marlene, għax fl-istamperija kulħadd jaf li Claudio jrid iqaċċat lil Simon biex jilħaq hu. Ikolli ngħid li diġà qegħdin jingħaqdu biex jaqlibuhielu lil Simon. Mhux se jirnexxilhom, għax la "għandna lil Simon magħna, aħna magħqudin..." Il-Ġimgħa, 14 ta' April Ġurnata bla inkwiet, suppost. Mort għamilt il-viżti ma' Ġorġ tal-ħanut ta' ħdejna. Ftehemna minn qabel li ma nitkellmux fuq politika, u li wara l-viżti mmorru nieklu xi ħaġa xi mkien. Ma felaħx iżomm, għax meta morna nieklu ma naqasx milli jikkummenta dwar kemm kien hemm nies fir-restaurants. Mhux għax m'għandux raġun, għax veru li domna nagħqdu aktar minn siegħa biex sibna post fejn nieklu bukkun. Biex tgħaxxaqha, fl-istess restaurant kien hemm Victoria li qabel ħarġet ġiet fuqi u qaltli: "Kulħadd mimli Naz! Hawn il-ġid". Ma kienx moment li ftehemt ma' Ġorġ tal-ħanut ta' ħdejna. Is-Sibt, 15 ta' April Tal-Bidnija mhux bħal Claudio, Mario, Marthese u l-bella kumpanija. Dik lil Simon tagħna tappoġġjah bis-sħiħ. U ma tiddejjaq xejn tattakka, mhux lil tagħna, ovvjament, imma lil tagħhom. Reġgħet qabdet ma' Konrad Mizzi u Keith Schembri. Dawn qalu li se jagħmlulha libell nhar it-Tnejn u li se jagħmluh b'urġenza. Jien konvint li nhar it-Tnejn tal-Bidnija se tkun il-Qorti tistenniehom u tgħid lill-maġistrat biex jisma' l-libell tagħhom dakinhar stess. X'ħasbu dawn li se jbeżżgħuha billi jagħmlulha libell b'urġenza! Dik ma tibża' minn ħadd! Il-Ħadd, 16 ta' April Drajt kull nhar ta' Ħadd filgħodu niġri wara Simon tagħna, imma llum Simon qagħad igawdi l-figolli u ma kellix fejn immur. Fettilli mmur sal-Irxoxt. Ħadt gost nara t-tfal bil-figolli u bil-bajd. Imma kien hemm ħafna tfajliet tentazzjoni. Ma nafx xi jridu jgħidu biha li f'dan il-jum jiddeċiedu li jikxfu sidirhom u kuxxtejhom, biex ma ngħidx patatthom ukoll. Veru li s-sħana bdiet kmieni imma mhux li jikxfu daqshekk! It-Tnejn, 17 ta' April Iddiżappuntat mhux ftit illum. Sa minn filgħodu kmieni tlaqt lejn il-Belt biex inkun fil-Qorti xħin Keith Schembri jressaq il-libell kontra tal-Bidnija. Stennejt li se jkun hemm ukoll Simon tagħna biex nuru l-appoġġ tagħna lejn dik tal-Bidnija. Stennejt li tal-Bidnija stess se tkun hemm biex tgħid lill-maġistrat li hija m'għandha ebda oġġezzjoni li l-libell jinstema' b'urġenza. Imma minn dan kollu ma sibt xejn. Il-Qorti sibt ruħi waħdi, u meta staqsjet lil avukat minn tagħna jekk kienx jaf xi ħaġa, it-tweġiba tiegħu kienet "kemm int iblah". Imma iblah jien m'iniex. Hekk naħseb, tal-inqas! It-Tlieta, 18 ta' April Ma nafx x'qed tistenna dik tal-Bidnija biex tgħidilna ta' min hi l-kumpanija Egrant. Ara x'ġara issa. Il-Prim Ministru qal li la hu u la ħadd mill-familja tiegħu m'għandhom x'jaqsmu ma' din il-kumpanija u n-nies jibdew jiddubitaw lil min se jemmnu. Fuq kollox ikun ta' ġid għall-pajjiż jekk tixkef illum qabel għada, ladarba jien qed nittama li b'dak li se tixef Joseph Muscat ikollu jħalli Kastilja. Aktar ma jidħol malajr f'Kastilja Simon tagħna id f'id ma' Marlene, aktar ikun ta' ġid għalina lkoll. Mela isa jaħasra, fittex ikxef li għandek! L-Erbgħa, 19 ta' April Qatgħalhom l-għatx bil-perżuta Simon tagħna dwar l-iskandlu tal-pagi tal-PN. Skandlu insomma! Tal-Labour jgħidulu hekk. Hu x'inhu. issa żgur li Simon tagħna m'għandux għalfejn joqgħod iwieġeb dwar il-pubblikazzjoni tal-invoices tad-db. Kemm hu intelliġenti hux! Mar il-Qorti u issa qabel l-elezzjoni m'hemmx ċans li jkollna sentenza. Vera bravu Simon tagħna. Nini nini nippubblikaw l-invoices! Issa, mil-lum 'il quddiem it-tweġiba tkun: issa l-każ qiegħed quddiem il-Qorti!